b'\n_START_ARTICLE_\nReserpin\n_START_SECTION_\nMehanizem delovanja\n_START_PARAGRAPH_\nReserpin ireverzibilno zavre vezikularni monoaminski transporter (VMAT). Gre za membranski prena\xc5\xa1alec, ki v presinapti\xc4\x8dnih \xc5\xbeiv\xc4\x8dnih kon\xc4\x8di\xc4\x8dih prena\xc5\xa1a prosti znotrajceli\xc4\x8dni noradrenalin, serotonin in dopamin v presinapti\xc4\x8dne me\xc5\xa1i\xc4\x8dke, iz katerih se nato te molekule sprostijo v sinapti\xc4\x8dno re\xc5\xbeo s postopkom eksocitoze. Za obnovo zalog monoaminskih \xc5\xbeiv\xc4\x8dnih prena\xc5\xa1alcev potrebuje telo ve\xc4\x8d dni in celo tednov, zato so u\xc4\x8dinki reserpina dolgotrajni. Iz\xc4\x8drpanje dopamina lahko vodi do pojava z zdravili povzro\xc4\x8denega parkinsonizma.\n_START_SECTION_\nBiosinteza\n_START_PARAGRAPH_\nV biosintezni poti reserpina je izhodi\xc5\xa1\xc4\x8dna molekula triptofan, ki se z encimom triptofan-dekarboksilazo pretvori v triptamin. Triptamin se ve\xc5\xbee s sekologaninom v prisotnosti striktozidin-sintetaze, pri \xc4\x8demer astane striktozidin. Sledijo \xc5\xa1e razli\xc4\x8dne encimske reakcije na striktozidinu, da na koncu nastane reserpin.\n_START_SECTION_\nSodobna uporaba\n_START_PARAGRAPH_\nDanes se reserpin le redko uporablja za zdravljenje povi\xc5\xa1anega krvnega tlaka.  _NEWLINE_V nekaterih dr\xc5\xbeavah so \xc5\xa1e vedno na tr\xc5\xbei\xc5\xa1\xc4\x8du kombinirana zdravila za zdravljenje hipertenzije, ki poleg reserpina obi\xc4\x8dajno vsebujejo \xc5\xa1e diuretik oziroma vazodilatator (npr. hidralazin). Ta zdravila veljajo v sodobnih smernicah zdravljenja za zdravila druge izbire. Odmerki reserpina v takih zdravilih so nizki, in sicer 0,1 do 0,25 mg. _NEWLINE_Uporablja se tudi za zdravljenje diskinezije (motnje gibov) pri Huntingtonovi bolezni._NEWLINE_Uporaba pri zdravljenju psihoti\xc4\x8dnih simptomov je skoraj popolnoma ukinjena, vendar se pa ponovno pojavlja reserpin kot dopolnilno zdravljenje v kombinaciji z drugimi antipsihotiki za bolnike s trdovratnimi psihoti\xc4\x8dnimi simptomi. Pri takih bolnikih druga antipsihti\xc4\x8dna u\xc4\x8dinkovina povzro\xc4\x8di dopaminsko blokado, reserpin pa iz\xc4\x8drpa zaloge dopamina. Za take dopolilne oblike zdravljenja so odmerki reserpina nizki (pod 0,25 mg dvakrat na dan), tako da jih bolniki bolje prena\xc5\xa1ajo. Prvotno so za zdravljenje psihoz uporabljali odmerke od 0,5 do 40\xc2\xa0mg dnevno. Pri odmerkih, vi\xc5\xa1jih od 3 mg dnevno je bilo treba bolniki dajati tudi antiholinergi\xc4\x8dno zdravilo za laj\xc5\xa1anje prekomerne holinergi\xc4\x8dne aktivnosti v \xc5\xa1tevilnih delih telesa ter za obvladovanje parkinsonizma.  _NEWLINE_Reserpin se uporablja kot pomirjevalo pri konjih._NEWLINE_Poleg omenjenih klini\xc4\x8dnih podro\xc4\x8dij uporabe se reserpin uporablja tudi pri masni spektrometriji kot referen\xc4\x8dni standard, in sicer zaradi njegove dosegljivosti, zmo\xc5\xbenosti enostavne ionizacije ter obstojnosti v raztopinah.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nV odmerkih, ni\xc5\xbejih od 0,2\xc2\xa0mg/dan se ne\xc5\xbeeleni u\xc4\x8dinki pojavljajo redko, med njimi pa je najpogostej\xc5\xa1i nosna kongestija (zastajanje krvi v \xc5\xbeilju v nosni sluznici)._NEWLINE_Obstaja sum na povzro\xc4\x8danje depresije, ki lahko vodi v samomorilnost, vendar pa so o tem poro\xc4\x8dali le v nenadzorovanih \xc5\xa1tudijah s povpre\xc4\x8dnimi odmerki resepina 0,5\xc2\xa0mg na dan._NEWLINE_Reserpin lahko povzro\xc4\x8di nosno kongestijo, slabost, bruhanje, pridobivanje telesne mase, dra\xc5\xbeenje \xc5\xbeelodca, \xc5\xbeelod\xc4\x8dno razjedo (zaradi pove\xc4\x8dane holinergi\xc4\x8dne aktivnosti v \xc5\xbeelod\xc4\x8dnem tkivu ter zmanj\xc5\xa1anje za\xc5\xa1\xc4\x8ditne funkcije \xc5\xbeelod\xc4\x8dne sluznice), kr\xc4\x8de v trebuhu in drisko. Lahko se pojavita tudi hipotenzija (prenizek krvni tlak) in bradikardija (upo\xc4\x8dasnjen sr\xc4\x8dni ritem), pri astmatikih pa lahko pride do poslab\xc5\xa1anja astme. Poro\xc4\x8dali so tudi o motnjah erekcije. Depresija se lahko pojavi pri kateremkoli odmerku in lahko povro\xc4\x8di samomorilne te\xc5\xbenje. Drugi ne\xc5\xbeeleni u\xc4\x8dinki na osrednje \xc5\xbeiv\xc4\x8devje so \xc5\xa1e zaspanost, omotica in no\xc4\x8dne more. Pojav parkinsonizma je odvisen od odmerka. Pogosto so poro\xc4\x8dali o splo\xc5\xa1ni oslabljenosti in utrujenosti. Pri glodavcih so pri visokih odmerkih reserpina opazili pove\xc4\x8dano tveganje za pojav fibroadenoma na dojki ter malignih novotvorb na semenjaku. Suma, da reserpin pribli\xc5\xbeno dvakratno pove\xc4\x8da tveganje za raka dojke pri \xc5\xbeenskah, niso potrdili. Povzro\xc4\x8di lahko tudi hiperprolaktemija|hiperprolaktemijo._NEWLINE_Reserpin prehaja v materino mleko in je \xc5\xa1kodljiv za dojene otroke. Zato se je treba uporabi reserpina med dojenjem izogibati._NEWLINE_V terapevtskih odmerkih lahko povzro\xc4\x8di nevarno zni\xc5\xbeanje krvnega tlaka.'